Štev.: 900-115/2014-3

Datum: 13.5.2014

# Z A P I S N I K

27. seje Sveta Četrtne skupnosti Golovec, ki je bila v ponedeljek 12.5.2014 ob 17.00 uri v prostorih Službe za lokalno samoupravo, Litijska 38, Ljubljana.

Sejo je na podlagi 58. člena Statuta Mestne občine Ljubljana sklical predsednik Sveta Četrtne skupnosti Golovec, Mestne občine Ljubljana, Aleš Dakić.

**PRISOTNI ČLANI SVETA**: Robert Anžič, Zinka Breskvar, Aleksander Brezigar, Marjeta Burger, Aleš Dakić, Gregor Feist, Anton Kastelic, Aleš Kužnik, Igor Pigac, Zina Rodman

**OSTALI PRISOTNI**: Janez Slovenc in Vesna Stojanović, javna uslužbenca Službe za lokalno samoupravo, MU,MOL.

Na začetku je predsednik sveta ugotovil, da je na seji od **15** članov sveta prisotnih **10** članov sveta, kar pomeni, da je bil Svet sklepčen in je lahko pričel z delom.

Nato je dal na glasovanje naslednji predlog **DNEVNEGA REDA:**

1. Potrditev zapisnika 26. seje sveta Četrtne skupnosti Golovec
2. Pobude in predlogi članov sveta in občanov ČS Golovec
3. Poročilo o izvedbi prireditve Dan ČS Golovec in Dan športa ČS Golovec
4. Poročilo o razgovoru s predstavniki društev z območja ČS Golovec o izgradnji večnamenskega centra Golovec
5. Razno

Gradivo za 1. in 4. točko dnevnega reda je priloženo.

Navzočih je bilo 10 članov sveta.

Opredeljenih je bilo 10 članov sveta.

Za predlagani dnevni red je glasovalo 10 članov sveta.

**Dnevni red je bil sprejet.**

**AD 1**

**POTRDITEV ZAPISNIKA 26. SEJE SVETA ČETRTNE SKUPNOSTI GOLOVEC**

Gradivo zapisnika 26. redne seje so člani sveta prejeli z vabilom za sejo.

Na predlog zapisnika ni bilo pripomb in predsednik Sveta je dal na glasovanje

**PREDLOG SKLEPA 1/27:**

**Svet Četrtne skupnosti Golovec MOL potrjuje zapisnik 26. redne seje sveta Četrtne skupnosti Golovec**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep je bil sprejet.**

**AD 2**

**POBUDE IN PREDLOGI ČLANOV SVETA IN OBČANOV ČS GOLOVEC**

**Pobuda podpredsednice Sveta ČS Golovec MOL o ureditvi parcele št. 1049/7 k.o. Bizovik zaradi motečega parkiranja dostavnih vozil.**

Podpredsednica Sveta ČS Golovec MOLv pisni pobudi opozarja, da je do pred nekaj leti - preden so se začela dela infrastrukture v Bizoviku - vodovod in kanalizacija, bila na navedeni parceli zelenica. V času izvedbe teh del je bila tu deponija, po končanih delih so samo delno poravnali teren, ne pa uredili v prvotno stanje.

Z bližnjega stanovanjskega naselja Pot v dolino 22/A - Ž, so stanovalci pričeli s parkiranjem svojih osebnih avtomobilov, kar za sosede to niti ni bilo tako moteče. Vse, kar se dogaja sedaj že nekaj mesecev, pa je postalo nevzdržno.

Iz omenjenega naselja je stanovalec, ki ima registrirano podjetje BOTANEVA d.o.o., AVTOPREVOZNIŠTVO IN TRANSPORT, ki si lasti ta prostor za parkiranje svojih kombijev z oznako DPD - hitra pošta. Teh kombijev je običajno parkiranih  5 do 6, ki prihajajo v pozno popoldanskih in nočnih urah, ki pretovarjajo pošiljke in odhajajo v zgodnjih jutranjih urah med 3. in 4. uro zjutraj. Obzirnosti za sosede ni nobene,vožnje so sunkovite, s tem se dviguje pesek in prah, da glasnosti radia niti ne omenja. Nasproti stanujoče sosede pa tudi motijo luči, saj s prižganimi vozili, kar nekaj časa stojijo na mestu.

Z ozirom na dejavnost omenjene d.o.o., bi le-ta morala imeti ustrezno parkirišče, vsekakor ne na tej parceli. Tisto malo zelenice, kar jo je ostalo, pa je vedno bolj zvožena tudi od ostalih avtomobilov, ker je vsak dan navedena parcela polno zasedena.

Glede na naselje bi bilo potrebno, da se zelenica ponovno uredi, od parkiranja avtomobilov pa zaščiti s tem, da se postavijo količki ali pa prometni znak - prepoved parkiranja. S tem bi se lahko v primeru kršitve poklicalo mestno redarstvo.

Na podlagi pobude je Svet ČS Golovec MOL sprejel

**SKLEP 2/27:**

**Svet ČS Golovec MOL je pobudo vzel na znanje in jo tudi obravnaval ter sprejel, da se**

**na pristojne službe MOL poda pobuda o postavitvi znaka »prepoved parkiranja« oziroma, da se do začasnega mostu namestijo količki in s tem onemogočijo dostopnost dostavnim vozilom. Zaradi nastale situacije se na ogled pozove tudi prometno inšpekcijo.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep je bil sprejet.**

**Pobuda člana Sveta ČS Golovec MOL**

**Član Sveta ČS Golovec MOL g. Gregor Feist je na seji podal pobude:**

* o košnji trave na zelenici poleg Steletove ulice;
* kako daleč je načrtovana sanacija mostu pri obračališču LPP št. 5;
* o zagotovitvi sredstev v proračunu za odkupe zemljišč na podlagi katerih bi vse vpadnice lahko postale štiripasovnice

Na podlagi pobud bo Četrtna skupnost Golovec na pristojne službe MOL podala ustrezna vprašanja.

Predsednik Sveta je dal na glasovanje

**SKLEP 3/27:**

**Pristojne službe OGDP, MU, MOL se pozove k odgovoru kako poteka načrtovana sanacija mostu čez Ljubljanico, pri obračališču LPP št. 5, glede na dejstvo, da so pristojne službe OGDP, MU, MOL, na pobudo članov Sveta ČS Golovec glede sanacije, odgovorile, da so za sanacijo mostu za leto 2014 v proračunu sredstva zagotovljena.**

**SKLEP 4/27:**

**Pristojne službe MOL naj nemudoma pričnejo z odkupom zemljišč ob Litijski cesti v obsegu potrebnim za izgradnjo štiripasovnice in ob Hruševski cesti zaradi razširitve in rekonstrukcije. Potrebna sredstva se naj zagotovijo v vseh nadaljnjih proračunih MOL.**

O obeh sklepih so člani Sveta glasovali hkrati.

Navzočih je bilo 10 članov sveta.

Opredeljenih je bilo 10 članov sveta.

Za predlagana sklepa je glasovalo 10 članov sveta.

**Sklepa sta bila sprejeta.**

**Pobuda člana Sveta ČS Golovec MOL g. Roberta Anžiča**

Član Sveta ČS Golovec MOL g. Robert Anžič je glede problematike ekološko spornega odlagališča nevarnih odpadkov za Litijsko cesto št. 69-81 predlagal, da se na pristojne inšpekcijske službe pošlje vprašanje o ukrepih, ki so jih pristojne službe opravile glede na sklep št. 6/22, ter, da se inšpekcijske službe obvesti o lastniku zemljišča. Prav tako se prijavo o nadzoru pošlje na PP Moste, saj se na odlagališče dostavlja tudi ukradeni material.

**SKLEP 5/27**

**Na ustrezne inšpekcijske službe se pošlje dopis o ukrepih, ki naj bi jih izvajale inšpekcijske službe, prav tako se prijava pošlje na PP Moste.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep je bil sprejet.**

**AD 3**

**POROČILO O IZVEDBI PRIREDITVE DAN ČS GOLOVEC IN DAN ŠPORTA ČS GOLOVEC**

Predsednik Sveta ČS Golovec MOL je člane Sveta ČS Golovec MOL seznanil o izvedbi prireditve Dan ČS, ki se bo odvijala 14.5.2014 na ploščadi pred OŠ Božidarja Jakca. Lokalna društva, organizacije bodo na stojnicah predstavila svoje dejavnosti, odvijali se bodo tudi pevski nastopi, v veliko pomoč bodo priskočili gasilci PGD Štepanjsko naselje. Omenil je, da je za prireditev vse pripravljeno in dogovorjeno.

Predsednik komisije za šport g. Gregor Feiste je člane Sveta ČS Golovec MOL seznanil o izvedbi prireditve Dan športa ČS Golovec, ki se bo odvijala v soboto 17.5.2014 v OŠ Božidarja Jakca, OŠ Karla Destovnika Kajuha, ter na rugby igrišču ob Pesaski cesti. Od 9.00 ure se bodo odvijala tekmovanja v judu, košarki, malem nogometu, strelstvu ter ragbiju. Pogostitev za udeležence ter podelitev pokalov se bo odvijala pri gostišču Jovo ter ob nogometnem igrišču pri OŠ Karla Destovnika Kajuha. Predsednik komisije je prav tako omenil, da priprave na prireditev potekajo nemoteno. Komisija za šport bo izvedbo prireditve koordinirala in tudi izvedbeno sodelovala, formalna odgovornost za izvedbo prireditve bo pripadala predsedniku Sveta ČS Golovec.

**AD 4**

**POROČILO O RAZGOVORU S PREDSTAVNIKI DRUŠTEV Z OBMOČJA ČS GOLOVEC O IZGRADNJI VEČNAMENSKEGA CENTRA GOLOVEC**

Predsednik Sveta ČS Golovec je Svet ČS Golovec seznanil z vsebino sestanka, ki je potekal dne 27.3.2014 na sedežu ČS in na katerega so bili povabljeni predstavniki društev na območju ČS Golovec. Sestanek je bil namenjen predvsem seznanitvi društev/klubov o osnutku načrta za izgradnjo doma športa, ki ga je na pobudo Sveta Četrtne skupnosti Golovec sprejeto na seji januarja 2012 posredovala Mestna občina Ljubljana. Cilj Sveta četrtne skupnosti je, da se domicilnim društvom, tako športnim kot ostalim, zagotovi potrebna infrastruktura za nemoteno in uspešno delovanje.

Društva/klubi so se seznanili z osnutkom predloga za izgradnjo Doma Športa/Skupnostnega centra Golovec. Prisotni so poudarili, da je potrebno zagotoviti, saj je bilo že pred več kot 30 leti prebivalcem Štepanjskega naselja in okolice zagotovljeno, da bodo dobili prostore . Prav tako je Svet CS Golovec v mandatu 2006-2010 predlagal, da se to območje zagotovi kot območje športa za potrebe Četrtne skupnosti, kar se je vključilo v Občinski prostorski načrt. Prisotni so poudarili, da kljub več desetletnim naporom prebivalcev takrat krajevnih in nato četrtne skupnosti, društva in klubi ter posledično občani ostajajo brez infrastrukture, ki bi omogočala kakovostno družbeno življenje.

Načelno so potrdili skladnost svojih potreb, ki jih je v zgoraj navedenem sklepu posredoval Svet CS Golovec in so skoraj v celoti vključene. Kljub temu, da načelnih vsebinskih pripomb prisotni niso imeli pa so se strinjali, da so določeni prostori zasnovani nefunkcionalno, ker so preprosto premajhni predvsem garderobe in skladišče. Zato so se prisotni strinjali, da je potrebno osnutek na podlagi predlogov ustrezno predelati.

**SKLEP 6/27**

**Prisotni so se seznanili s osnutkom predloga za izgradnjo Doma športa/skupnostnega centra.**

**Obrazložitev:**

Na podlagi sestanka z društvi in na podlagi obstoječega stanja svet ČS Golovec ugotavlja, da trenutni prostorski načrt ne ustreza potrebam društev in prebivalcem iz ČS Golovec. Predvsem je potrebno upoštevati, da ima prostor, na katerem se načrtuje izgradnja športnih objektov in večnamenskega centra, mnogo večji potencial, kot ga ponuja obstoječi načrt, ki za stanovalce zapira v tem trenutku že socializiran prostor. Prostor je lahko več kot samo športni center, lahko je družabni prostor, ki bo zasebnim investitorjem omogočil boljšo izkoriščenost objektov, stanovalcem ČS Golovec pa bo zagotovil prireditveni prostor, ki bo ohranil sedaj že socializiran prostor in ga ustrezno nadgradil.

Svet ČS Golovec podpira napore MOL, da odpre prostor prebivalcem mesta, zato smo prepričani, da je vnovičen premislek in vključitev Sveta ČS Golovec v načrtovanje pomemben korak k uresničevanju njenih ciljev. Svet ČS zato meni, da bi bilo zavoljo večje funkcionalnosti prostora smotrno ustaviti aktivnosti in v sodelovanju z društvi in svetom ČS Golovec pripraviti izboljšan načrt, ki ne bo upošteval zgolj potreb in želja zasebnih investitorjev, ampak tudi in predvsem potrebe prebivalcev četrtne skupnosti. Verjamemo, da kratkoročno načrt ustreza zasebnim investitorjem, vendar smo prepričani, da mora Mestna občina Ljubljana in njeni pristojni načrtovati dolgoročni razvoj mesta tako centra, kot ostalih četrtnih skupnosti. Svet ČS Golovec zastopa interese lokalnega prebivalstva in društev, zato je z vizijo dolgoročnega načrtovanja funkcionalnega prostora, ki bo zagotovil sinergijo zasebnega in javnega, prisiljen pristojne pozvati k vnovičnem premisleku in spremembi obstoječega prostorskega načrta.

Svet ČS Golovec in predstavniki društev se ne moremo znebiti občutka, da smo bili do sedaj izločeni oziroma zelo omejeno vključeni v proces načrtovanja, zato obstoječi načrt v največji meri upošteva interese zasebnih investitorjev, medtem ko se puščajo potrebe lokalnega prebivalstva nezadovoljene. Glede na to, da gre v veliki meri za zemljo v lasti MOL menimo, da ni ovir, da ne bi ta prvenstveno upoštevala javnega interesa in v sodelovanju tako z predstavniki lokalnega prebivalstva, kot z zasebnimi investitorji oblikovala dolgoročno rešitev, ki bo zagotovil, da bo ČS Golovec končno dobila osrednji družabni in prireditveni prostor, ki ga v tem trenutku nima, kar močno omejuje družabno življenje pri nas. S tem v vidu menimo, da se moramo usesti skupaj predstavniki sveta ČS Golovec in predstavniki MOL in predstavniki investitorjev in poiskati ustrezno rešitev, ki bo zadovoljila vse zainteresirane strani.

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep je bil sprejet.**

**SKLEP 7/27**

**Svet ČS Golovec na podlagi sklepov sestanka z društvi ugotavlja, da obstoječi prostorski načrt ne ustreza, idejna zasnova večnamenskega centra pa le delno ustreza potrebam društev v Četrtni skupnosti Golovec. Zato svet ČS Golovec pristojne na MOL poziva, da ustavijo aktivnosti na površinah v lasti MOL, ki potekajo na podlagi obstoječih dokumentov, ter da v skladu s potrebami, ki so jih na sestanku izpostavila društva priredi idejno zasnovo objekta in upošteva sklepe sestanka. Svet ČS Golovec vnovič poziva pristojne na MOL, da Svet ČS Golovec in njegova delovna telesa vključijo v aktivnosti glede večnamenskega centra.**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep je bil sprejet.**

**SKLEP 8/27:**

**Svet ČS Golovec se je seznanil z zapisnikom sestanka o večnamenskem centru, ki je bil dne 27.3.2014.**

**SKLEP 9/27:**

**Svet ČS Golovec povzema in potrjuje sklepe sprejete na sestanku dne 27.3.2014**

**SKLEP 10/27:**

**Glede na sprejete sklepe Sveta ČS Golovec MOL in izpostavljene pripombe ter sklepe podane in sprejete na sestanku društev o večnamenskem centru dne 27.3.2014, Svet ČS Golovec pričakuje:**

* **zaustavitev vseh aktivnosti podelitve javno zasebnega partnerstva izgradnje nogometne dvorane, ki potekajo na podlagi obstoječih dokumentov in ne upoštevajo sklepov Sveta ČS Golovec MOL;**
* **izdelavo novih izvedbenih načrtov ter idejnih zasnov športnega centra in objektov, ki bodo upoštevale potrebe in predloge lokalnih društev in ČS Golovec ter sprejete sklepe Sveta ČS Golovec MOL;**
* **Aktivno sodelovanje oziroma vključitev odbora za izgradnjo večnamenskega centra s strani strokovnih služb MOL-a, ki bodo pripravljale dokumente/načrte in vodile nadaljnje postopke povezane z večnamenskim centrom.**

O vseh treh sklepih so člani Sveta glasovali hkrati.

Navzočih je bilo 10 članov sveta.

Opredeljenih je bilo 10 članov sveta.

Za predlagane sklepe je glasovalo 10 članov sveta.

**Sklepi so bili sprejeti.**

Zapisnik sestanka z društvi o izgradnji večnamenskega centra je priloga temu zapisniku.

 **AD 5**

**RAZNO**

Pod točko razno ni bilo razprave.

**S tem je bil dnevni red izčrpan in seja se je zaključila ob 18.00 uri.**

Zapisala: Aleš Dakić

Vesna Stojanović Predsednik sveta

Janez Slovenc Četrtne skupnosti Golovec